**Lindås** var en kommune som hovedsakelig lå på Lindåshalvøya i Nordhordland i Hordaland fylke. 1. januar 2020 ble kommunen slått sammen med Meland og Radøy kommuner til nye Alver kommune.

Kommunen grenset over land mot Masfjorden i nordøst, Modalen i øst, Radøy i vest og Austrheim i nordvest. Over fjorder eller trange sund var Lindås også omgitt av kommunene Gulen i nord, Vaksdal og Osterøy i øst, Bergen i sør, og Meland i vest. Deler av Mongstad industriområde ligger i tidligere Lindås kommune. 

Hagelsundbrua sett fra Isdalstø. Hagelsundbrua forbinder kommunene Lindås og Meland og er hovedveien fra Lindås kommune langs E39 til Bergen. I bakgrunnen sees Nordhordlandsbrua hvor E39 fortsetter mot Bergen.  Foto: Anders Larsen 
Kommunesenteret var Knarvik som ligger sørvest i kommunen. Tettstedet hadde 6 590 innbyggere per 1. januar 2023. Tettbebyggelsen i Alversund inngår i dette tettstedet. Lenger nord ligger tettstedet Lindås, som var kommunesenter i den tidligere kommunen (før 1964) og har 1 399 innbyggere per 1. januar 2023. Andre tettsteder i den tidligere kommunen er Leknes med 1 166 innbyggere per 1. januar 2023.

Kommunens høyeste fjell Sørdalsnuten strekker seg 994 moh. og danner grensepunkt mot Modalen i øst.

Våningshus fra gården Fjellskål i Lindås, nå på Hordamuseet.

Historie
--------

Munkeliv kloster på Nordnes i Bergen hadde fire gårder på Lindås blant sitt jordegods. Munkeliv stod som eneeier til de fleste («*Munkeliv eiger och bøxler*»). I skattematrikkelen 1647 står Kolås gård oppført som oppdelt mellom fem brukere: Throgels, Mogens, Oelle (= Ole), Knud og Botolph. I klosterets regnskaper fremstod Lindås-gårdene slik:

* *Sævar Ase* (= Sæverås) - ni øre.
* *Haucase* (= Haukås) - ti øre og tre månedsmater (En månedsmat var egentlig den mengden mat én mann behøvde i én måned om bord på et skip. Inndelingen i månedsmater hadde røtter i middelalderens leidangsskatt.
* *Coloase* (= Kolås) - tolv øre og syv månedsmater
* *Brunsland* (= Brundtland) - to månedsmater og tre merker (det oppgis ikke av hva).

*Lindaas formannskapsdistrikt* ble opprettet i 1837 på grunnlag av det store Lindaas prestegjeld som omfattet sognene Myking og Lindås nordøst på Lindåshalvøya, Østerheim på Fosnoøya, Fedje, Lygren på vestsiden av Lurefjorden og Sandnæs på østsiden av Austfjorden.

Sandnæs sogn ble skilt ut som Masfjorden kommune i 1879, og Østerheim og Fedje som Austrheim kommune i 1910, som igjen ble delt Austrheim og Fedje kommuner i 1947.

Den 1. januar 1964 ble tidligere Lindås bestående av sognene Myking, Lindås og Lygra, slått sammen med Alversund kommune, og deler av Hamre, Hosanger, Sæbø og Modalen kommuner.[] Sletta krets på Radøy ble overført til Radøy kommune og et område nord for Kjekallevågen til Masfjorden kommune..

### Kommunereformen

I forbindelse med kommunereformen har Lindås vedtatt å slå seg sammen med Meland og Radøy kommuner og danne Alver kommune.
I et felles kommunestyremøte for Meland, Lindås og Radøy 22. juni 2017 ble det vedtatt at den nye storkommunen, som blir en realitet fra 1. januar 2020, skal hete Alver.

Kultur
------

Lyngheisenteret på Lygra er et kulturlandskapsmuseum for Nordhordland og lyngheiområdet langs kysten av Vestlandet. Senteret er etablert som et resultat av Lindåsprosjektets arbeid i 1970-årene da lyngheikulturen ble dokumentert. Man kan også nevne Lindås Ungdomslag, som har fått flere priser for sitt arbeid med teater og scenekunst, og Eikanger-Bjørsvik Musikklag som har vunnet både norgesmesterskap og europamesterskap for brassband flere ganger.

### Tusenårssted

Kommunens tusenårssted er Kongshøyen på Seim, som også kalles Håkonshaugen. Dette skal være Håkon I den gode Adalsteinsfostres gravhaug.

Lokalaviser
-----------

Lokalaviser som dekker Lindås kommune er *Nordhordland* og *Strilen*. Regionavisene *Bergens Tidende* og *Bergensavisen* har noe stoff fra kommunen. *Bergens Tidende* og *Strilen* samarbeider gjennom *A/S Lokalavisene* og Schibsted som konkurrenter til *Nordhordland* og *Bergensavisen BA. Nordhordland* og *BA* samarbeider - dette avhenger av konsern og eierforhold.

Politikk
--------

### Kommunevalget 2015

Ved kommunevalget i 2015 var det 11 517 stemmeberettigede i kommunen. Av dem stemte 7110, dvs. 61,8 prosent. Kommunestyret har 31 representanter. I perioden 2015-19 er åtte partier representert:

* Kristelig Folkeparti - 9 mandater (28,2 prosent)
* Arbeiderpartiet - 6 mandater (20,8 prosent)
* Fremskrittspartiet - 5 mandater (15,5 prosent)
* Høyre - 4 mandater (12,9 prosent)
* Senterpartiet - 4 mandater (11,6 prosent)
* Venstre - 1 mandat (3,5 prosent)
* Sosialistisk Venstreparti - 1 mandat (3,4 prosent)
* Miljøpartiet De Grønne - 1 mandat (2,2 prosent)
* De Kristne - O mandater (2,2 prosent)

Astrid Aarhus Byrknes (KrF) er ordfører og Nina Bognøy (Ap) er varaordfører i et samarbeid mellom KrF, Ap, Sp og V.

Idrett
------

Lindås Idrettsråd (LIR) sin primære oppgave er å være bindeledd mellom idretten og kommunen, og arbeide for best mulige vilkår for idretten i Lindås kommune. Rådet er et felles organ for all idrett organisert i Norges idrettsforbund og olympiske og paralympiske komité (NIF), og idrettslag med medlemskap i NIF blir automatisk medlem i LIR. LIR ble opprettet i 1996, og har høsten 2012 over 3000 aktive medlemmer i 16 medlemslag med over 20 særidretter. Rådet har et styre med 6 medlemmer, vedtekter godkjent av NIF, og en handlingsplan med mål og tiltak. Arbeidsoppgaver i senere tid har i hovedsak vært: 
• fordeling av lokale aktivitetsmidler (LAM)
• uttalelse til kommunen på vegne av idrettslagene om prioriteringer av aktiviteter, anlegg og kulturmidler
• dokumentasjon/àjourhald av anleggsoversikter
• utdeling av idrettsstipend
• delta i utvikling av idrettspolitiske handlingsplaner

Idrettslag: IL Alvidra - Eikanger Idrettslag - FIL AKS-77 - Knarvik IL - Lindås Idrettslag - Nordhordland Ballklubb (NBK) - Seim IL - Seim Sportsskytterlag - Nordhordland Skiklubb - Nordhordland Dykkerklubb - Nordhordland Skeiseklubb - Nordhordland Karateklubb - Nordhordland Hestesportklubb - Holy Riders MC Racing - Nordhordland Sykkelklubb - Nordhordland Flyklubb

IL Alvidra, Knarvik IL og Seim IL har inngått samarbeid om friidrett i FIL AKS-77. AKS-77 har siden 1983 arrangert Knarvikmila.
NBK har et samarbeid innen fotball i høyere årsklasser mellom Alvidra, Knarvik og Seim, mens de lokale idrettslagene har egne lag i yngre årsklasser.

Lindås Skytterlag, fotballgruppa, håndballgruppa og trimkarusellen er noe av idretten i nordre del av kommunen.

Lindås IL har planer om å bygge både svømmebasseng, bowlinghall, garderober, tribuner og kunstgress på grusbanen sin. Både Nordhordlandshallen i Knarvik og den nye flotte Lindåshallen er praktbygg som hele kommunen har stor glede og nytte av.

Demografisk utvikling
---------------------

*Innbyggere i Lindås (i 1000)*

* Mer om demografi i Lindås
* Folkemengde per 1. januar, etter fylke og kommune. Registrert 2009. Framskrevet 2010-2030.

Grunnkretser
------------

Lindås kommune er inndelt i fire delområder med til sammen 42 grunnkretser. Delområde Lindås i nord har 3 707 innbyggere, Alversund i vest har 3 940 innbyggere, Knarvik i sør har 5 244 innbyggere, og Ostereidet i øst har 2 511 innbyggere 1. januar 2015. Se Grunnkretser i Lindås kommune for detaljer om hvilke grunnkretser som inngår i hvert delområde.

Opprinnelige Lindås kommune ble opprettet ved innføringen av fomannskapslovene i 1837 og omfattet det som var Lindås kommune før 1962, samt nåværende Masfjorden kommune (utskilt i 1879), Austrheim kommune (utskilt i 1910) og Fedje kommune (utskilt fra Austrheim i 1947). Kommunesenteret var Lindås tettsted, nord i nåværende Lindås kommune.

Nåværende Lindås kommunes utstrekning ble vedtatt ved kongelig resolusjon 7. september 1962. Her inngikk det meste av daværende Lindås kommune i nord (De vestligste delene ble overført til nye Radøy kommune), samt deler av Austrheim kommune (Keiløy), Sæbø kommune (Titland krets), Modalen kommune (Dyrkolbotn, Nipo og Eitrdalen), hele Alversund kommune, deler av Hamre kommune (Områdene fra Isdal til Eikangervåg) og deler av Hosanger kommune (Områdene fra Eiknesvåg til Romaheim).

Kjente lindåsinger
------------------

* Carl Andreas Fougstad (1806-1871), politiker og embetsmann
* Johannes Lavik (1856-1929), redaktør og nynorskforkjemper
* Nils Hjelmtveit (1892-1985), stortingsrepresentant (Ap), kirke- og undervisningsminister 1935-1945, fylkesmann i Aust-Agder 1945-1961
* Lars Aasgard (1907-1984), stortingsrepresentant (KrF) 1961-1969
* Ingvald Eidsheim (1909-2000), krigshelt og sjøoffiser
* Aslaug Låstad Lygre (1910-1966), lyriker
* Olav Hodne (1921-2009), misjonsprest for Den norske Santalmisjon
* Markvard Sellevoll (1923-2020), professor (geofysikk) ved UiB
* Sverre Helland (1924-2007), ordfører og stortingsrepresentant (Sp)1969-1985
* Karsten M. Storetvedt (1935-), professor (geofysikk) ved UiB
* Ivar Medaas (1938-2005), visesanger, musiker, revyskuespiller
* Svein Sundsbø (1943-), næringslivsleder og politiker (Sp)
* Bjørn-Ove Fimland (1957-), professor (fysikk) ved NTNU
* Gjermund Hagesæter (1960-), stortingsrepresentant (Frp) 2001-2017
* Yngve Hallèn (1968-), fotballpresident
* Erlend Sellevold (Ralph Myerz) (1977-), musiker
* Myra (1994-), rapper og låtskriver

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  ; *Befolkning, 1. januar 2016*.
3. ↑  «Høyeste fjelltopp i hver kommune». Kartverket. Arkivert fra originalen 15. oktober 2014. Besøkt 27. juni 2017.
4. 1 2 3  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
5. ↑  Claus Krag: *Norges historie fram til 1319* (s. 146-47), Universitetsforlaget, ISBN 82-00-12938-1
6. ↑   Frans-Arne Stylegar: «Gård og grunn i Spangereid i middelalderen», *Arkeologi i nord* 12. april 2005
7. ↑  Claus Krag: *Norges historie fram til 1319* (s. 146)
8. ↑  Dag Jukvam: Historisk oversikt over endringer i kommune- og fylkesinndelingen, ssb.no
9. ↑  «– Dette er ein stor dag i Nordhordland». *www.nrk.no/hordaland*. 22. juni 2017. Besøkt 22. juni 2017.
10. ↑  Håkonshaugen på Seim

Eksterne lenker
---------------

* Offisielt nettsted Rediger på Wikidata

* (en) Lindås (former municipality) – kategori av bilder, video eller lyd på Commons Rediger på Wikidata
* Kultur i Lindås på kart fra Kulturnett.no
* Kulturminneplan Lindås[*død lenke*]
* Lindås Skyttarlag Hjemmeside
* Lyngheisenterets hjemmeside
* Bergen byleksikon på nett, om Lindås

|  |  |
| --- | --- |
| Oppslagsverk/autoritetsdata | Store norske leksikon **·** Bergen byleksikon **·** Lokalhistoriewiki **·** Nationalencyklopedin **·** ISNI **·** GeoNames **·** Sentralt stedsnavnregister **·** MusicBrainz
 |